Breiðablik er komið með gott forskot á toppi Bestu deildar karla í knattspyrnu eftir sigur á Fram í gærkvöld.
Blikar unnu leikinn 2-0 og voru þar með fyrsta liðið til að sækja sigur til Fram í Úlfarsárdalinn í sumar. Á sama tíma gerðu Víkingar 2-2 jafntefli við Val eftir að hafa komist 2-0 yfir. Breiðablik er nú með sex stiga forskot á KA sem situr í öðru sæti deildarinnar en Víkingar sem eiga leik til góða eru tíu stigum á eftir Blikum og fjórum stigum á eftir KA og sitja í þriðja sæti deildarinnar. Valsmenn sitja svo í fjórða sætinu stigi á eftir Víkingum. Í gærkvöld tókst FH-ingum svo loks að vinna undir stjórn Eiðs Smára Guðjohnsen þegar liðið vann Keflvíkinga 3-0. FH situr þó sem fyrr í tíunda sæti deildarinnar, aðeins stigi frá Leikni sem situr í fyrsta fallsætinu. Leiknismenn eiga hins vegar leik til góða.
Körfuknattleiksmaðurinn Pavel Ermolinskij gaf í gærkvöld út yfirlýsingu þess efnis að hann myndi ekki spila fyrir Íslandsmeistara Vals á næstu leiktíð. Í yfirlýsingunni sem Pavel sendi stuðningsfólki Vals segir hann að hann viti ekki hvað taki við hjá sér en sé jafn framt þakklátur fyrir að hafa tekið þátt í árangri Valsliðsins á síðustu þremur árum. Pavel hefur leikið með íslenska landsliðinu en er ekki í hópnum sem mætir Spáni og Úkraínu á morgun og á laugardag í undankeppni HM.